**Praktik i egen virksomhed**

Notat om praktik i egen virksomhed som mulighed for projektorienteret forløb på:

* BA Designkultur
* BA Designkultur og økonomi
* KA Designstudier

**Formål**

Fagmiljøet bag uddannelserne samt Studienævnet for Design og Turisme ønsker at understøtte studerendes mulighed for at etablere eller udvikle egen virksomhed i regi af det projektorienterede forløb, som kan tages som enten 20 eller 10 ECTS på 5. semester BA og 3. semester KA.

Notatet er skrevet med inspiration fra praksis på IVK på SDU i Odense og Slagelse. Notatet beskriver retningslinjer for, hvordan et projektorienteret forløb i egen virksomhed udmøntes inden for rammerne af de gældende disciplinbeskrivelser i studieordningerne.

**Virksomheden**

Virksomheden behøver ikke være etableret og CVR-registreret ved projektstart, men kan være det. Det projektorienterede forløb kan have som målsætning at udvikle en allerede startet virksomhed, men kan også afsøge mulighederne for at starte en virksomhed.

Der bør som bilag til praktikrapporten vedlægges en forretningsplan.

**Netværk**

Det skal af rapporten fremgå, at den studerende har indgået i netværk med andre, fået konsulentbistand eller fået sparring udefra. Det kan være i form at rådgivning inden for virksomhedsopstart og entreprenørskab, f.eks. House of Innovation, House of Design, erhvervsrådgivning, teknisk rådgivning, brancherådgivning, virksomhedsmentorer el. lign. Sparringspartnerne kan gå hen og blive samarbejdspartnere.

Rapporten bør afspejle den netværksdannelse og/eller rådgivning, der har været tale om.

Der skal foreligge en udtalelse fra mindst én rådgiver eller person i netværket, som kan kaste et eksternt lys på virksomheden/virksomhedsidéen.

**Rapporten**

Rapporten skal leve op til bestemmelserne i den relevante studieordning, men det er afgørende, at der lægges vægt på at karakterisere og tematisere virksomheden/forhold i virksomheden med inddragelse af teori. Den anvendte teori kan f.eks. bruges til at udfolde og uddybe en læring om, om og hvordan virksomheden er bæredygtig.

Mads Nygaard Folkmann, studieleder 30-03-16

Godkendt som praksis af Studienævnet for Design og Turisme 07-04-16